**P O S L O V N I K**

**POSTOPKA IZBORA PREDSTAVNIKOV NEVLADNIH ORGANIZACIJ** V

**RAZVOJNI SVET REGIJE JUGOVZHODNA SLOVENIJA**

**1. člen**

**(uvodne določbe)**

(1) Ta poslovnik ureja postopek izbora predstavnikov in predstavnic nevladnih organizacij (v nadaljevanju predstavnik NVO) iz regije Jugovzhodna Slovenija v razvojni svet regije v skladu z 11. členom Zakona o spodbujanju skladnega regionalnega razvoja - ZSRR-2 in Odlokom o ustanovitvi Razvojnega sveta Jugovzhodne Slovenije.

(2) Postopek izbora predstavnika NVO iz prejšnjega odstavka vodi Društvo za razvijanje prostovoljnega dela kot Regijski NVO center – stičišče nevladnih organizacij za regijo JV Slovenija (v nadaljevanju koordinator).

(3) V primeru, da je ta poslovnik v kakšnem delu v nasprotju z odlokom o ustanovitvi Razvojnega sveta regije Jugovzhodna Slovenija, velja slednji odlok o ustanovitvi.

(4) Postopek izbora predstavnikov NVO se vodi po načelih javnosti, preglednosti in enakopravnosti med nevladnimi organizacijami.

**2. člen**

**(poziv)**

(1) Postopek izbora predstavnikov NVO se začne s pozivom koordinatorja nevladnim organizacijam. Podlaga zanj je poziv naročnika, da koordinator izbere predstavnike.

(2) Poziv koordinatorja nevladnim organizacijam iz prejšnjega odstavka vsebuje najmanj:

* poziv nevladnim organizacijam, da sodelujejo v postopku kot predlagatelji kandidatov ali kandidatk za predstavnike NVO (v nadaljevanju kandidat),
* obrazec za predlaganje kandidatov,
* datum, do katerega se zbirajo predlogi za kandidate, ki ne sme biti pred potekom 10 dni od objave poziva,
* naslovne podatke za pošiljanje predlogov za kandidate (poštni naslov, elektronski naslov in uradne ure za osebno vročitev pri koordinatorju),
* navedbo območij upravnih enot, v katerih mora imeti nevladna organizacija sedež, da lahko predlaga kandidata,
* navedbo, da se izbira enajst (11) predstavnikov NVO, in sicer: tri (3) iz upravne enote Novo mesto, po dva (2) iz upravnih enot Trebnje, Črnomelj in Kočevje, ter po enega (1) iz upravnih enot Ribnica in Metlika.

(3) Postopek izbora vodi koordinator, ki oblikuje komisijo, ki jo sestavljajo vodja postopka izbora in dva člana komisije.

(4) Poziv se objavi na spletni strani koordinatorja. Poziv se za namene objave posreduje vsem občinam regije Jugovzhodna Slovenija in medijem.

(5) Koordinator o pozivu preko portala www.nevladnik.info in elektronskih novic obvesti nevladne organizacije in njihova združenja s sedežem v upravnih enotah iz poziva.

**3. člen**

**(obrazec za predlaganje kandidatov)**

(1) Obrazec za predlaganje kandidatov, ki je del poziva iz 2. člena tega poslovnika, obsega:

* osnovne podatke o nevladni organizaciji, ki kandidata predlaga (registrirano ime, poslovni naslov, kontaktni podatki za namene vodenja postopka izbora po tem poslovniku),
* navedbo upravne enote, na območju katere ima nevladna organizacija sedež in s tem območja, ki bi ga predlagani kandidat zastopal,
* žig nevladne organizacije (če ga organizacija uporablja) in podpis zastopnika nevladne organizacije, ki kandidata predlaga,
* ime in priimek zastopnika, ki bo nevladno organizacijo zastopal v postopku izbora po tem poslovniku,
* ime in priimek kandidata za predstavnika NVO,
* kratko predstavitev kandidata,
* soglasje kandidata k predlogu.

(2) Na obrazcu za predlaganje kandidata se navede tudi sledeča pojasnila:

* da lahko sodelujejo samo nevladne organizacije, ki imajo sedež v enem od območij upravnih enot, navedenih v pozivu,
* da ni potrebno, da nevladno organizacijo v postopku izbora zastopa njej zakoniti zastopnik, temveč jo lahko zastopa tudi druga pooblaščena oseba,
* da sta lahko zastopnik nevladne organizacije in kandidat ista oseba,
* da kandidat ne more biti oseba, ki je funkcionar ali uradnik v državnem organu ali samoupravni lokalni skupnosti, če bi z imenovanjem za predstavnika prišel v navzkrižje interesov,
* da se bo domnevalo, da se je kandidat odpovedal kandidaturi, če ne bo prisoten na predstavitvi kandidatov, na kateri bo med prisotnimi kandidati prišlo do imenovanja s soglasjem po 7. členu tega poslovnika, razen če bo do začetka predstavitve vodji postopka sporočil, da zanj ta domneva ne velja.

**4. člen**

**(zbiranje predlogov za kandidate in sestava seznama kandidatov)**

(1) Kandidata lahko predlaga vsaka nevladna organizacija, ki ima sedež v enem od območij upravnih enot, navedenih v pozivu. Kandidat ne more biti oseba, ki je funkcionar ali uradnik v državnem organu ali samoupravni lokalni skupnosti, če bi z imenovanjem za predstavnika prišel v navzkrižje interesov.

(2) Posamezen kandidat lahko kandidira le za eno območje. Če istega kandidata predlagajo organizacije z več območij, se upošteva prva prispela kandidatura.

(3) Koordinator zbira predloge za kandidate najmanj 10 dni od objave poziva, in sicer po navadni pošti, po elektronski pošti ali osebno, v skladu s pogoji, navedenimi v pozivu.

(4) Po poteku roka za zbiranje predlogov za kandidate komisija v roku največ treh delovnih dni pregleda prejete predloge in nevladne organizacije, ki so upravičene predlagati kandidate in ki so oddale nepopolne predloge, pozove k dopolnitvi v roku treh delovnih dni. Predloge, ki so jih posredovale osebe, ki nimajo te pravice, se zavrže, o čemer jih obvesti vodja postopka.

(5) Po poteku roka za dopolnitev predloga iz prejšnjega odstavka, komisija odloči o popolnosti vseh dopolnjenih predlogov. Komisija zavrže nepopolne predloge, o čemer vodja postopka obvesti nevladno organizacijo, ki je predlog poslala.

(6) Komisija na podlagi popolnih vlog oblikuje seznam kandidatov.

(7) Če je število kandidatov za posamezno območje manjše ali enako številu NVO predstavnikov za to območje, postanejo predstavniki NVO vsi kandidati tega območja. O tem vodja postopka izda sklep o imenovanju predstavnikov NVO, s čimer se postopek izbora za to območje zaključi.

(8) Če je število kandidatov za posamezno območje večje od števila NVO predstavnikov za to območje, vodja postopka nadaljuje s postopkom izbora za ta območja in objavi seznam kandidatov.

(9) Kandidat se lahko kandidaturi do izdaje sklepa o izboru predstavnik NVO kadarkoli odpove.

**5. člen**

**(objava seznama kandidatov)**

(1) Vodja postopka objavi na spletni strani koordinatorja seznam kandidatov in območje, ki bi ga vsak kandidat predstavljal.

(2) Vodja postopka ob objavi seznamov kandidatov določi in objavi tudi datum in kraj javne predstavitve kandidatov. Med objavo seznama kandidatov in predstavitvijo mora biti najmanj tri dni.

(3) Koordinator o objavi seznama kandidatov in o javni predstavitvi kandidatov preko portala www.nevladnik.info in elektronskih novic obvesti nevladne organizacije in njihova združenja s sedežem v upravnih enotah iz poziva.

**6. člen**

**(javna predstavitev kandidatov)**

(1) Javna predstavitev kandidatov se opravi z osebnimi predstavitvami kandidatov in vprašanji udeležencev.

(2) Udeleženci javne predstavitve so kandidati in druga zainteresirana javnost.

(3) Predstavitev kandidatov vodi vodja postopka. Če vodja postopka oceni, da bi bilo glede na število prisotnih kandidatov možno imenovanje predstavnikov NVO s soglasjem, izpelje postopek imenovanja s soglasjem po 7. členu, sicer pa razpiše volitve po 8. členu tega poslovnika.

**7. člen**

**(imenovanje s soglasjem)**

1. Imenovanje s soglasjem se opravi tako, da vodja postopka po predstavitvi kandidatov omogoči razpravo o najprimernejših predstavnikih NVO. Po takšni razpravi pozove prisotne kandidate, da povedo, ali se kateri odpoveduje kandidaturi in na ta način doseže, da vsi ostali kandidati postanejo predstavniki NVO brez volitev.
2. Vodja postopka lahko za namene spodbujanja imenovanja s soglasjem kandidatom omogoči medsebojno razpravo, pri kateri ni ostalih udeležencev javne predstavitve, in priporoči zastopanost različnih interesnih področij.
3. Če pride do imenovanja s soglasjem med prisotnimi kandidati, se domneva, da so ostali kandidati odstopili od kandidature, razen če so vodji postopka do začetka predstavitve sporočili, da takšna domneva za njih ne velja.
4. Če pride do imenovanja s soglasjem, vodja postopka izda sklep o imenovanju kandidatov za predstavnike NVO, s čimer se postopek izbora zaključi.
5. Če vodja postopka oceni, da soglasja z imenovanjem ne bo možno doseči, lahko postopek imenovanja s soglasjem kadarkoli prekine in razpiše volitve po 8. členu tega poslovnika.

**8. člen**

**(razpis volitev)**

(1) Volitve se razpišejo z objavo razpisa volitev na spletni strani koordinatorja.

(2) Koordinator o razpisu volitev preko portala www.nevladnik.info in elektronskih novic obvesti nevladne organizacije in njihova združenja s sedežem v upravnih enotah iz razpisa volitev.

(3) Razpis volitev iz prvega odstavka tega člena vsebuje:

* poziv nevladnim organizacijam, da sodelujejo v postopku kot upravičenec za volitve,
* navedbo območij upravnih enot, v katerih morajo imeti nevladne organizacije sedež, da lahko glasujejo,
* obrazec za glasovanje o kandidatu,
* datum, do katerega je možno glasovati, ki ne sme biti pred potekom 10 dni od objave razpisa volitev,
* navedbo števila predstavnikov NVO v Razvojnem svetu regije Jugovzhodna Slovenija (v nadaljevanju razvojni svet regije), ki se volijo,
* naslovne podatke za pošiljanje glasov (poštni naslov, elektronski naslov, uradne ure za osebno vročitev pri koordinatorju).

**9. člen**

**(obrazec za glasovanje)**

(1) Obrazec za glasovanje iz 8. člena tega poslovnika obsega:

* osnovne podatke o nevladni organizaciji, ki glasuje (registrirano ime, poslovni sedež, kontaktni podatki za namene vodenja postopka izbora po tem poslovniku),
* navedba območja upravne enote, v kateri ima nevladna organizacija sedež,
* žig nevladne organizacije (če ga organizacija uporablja) in podpis zastopnika nevladne organizacije, ki glasuje,
* oštevilčen seznam kandidatov za predstavnike NVO.

(2) Na obrazec za glasovanje se navede tudi naslednja pojasnila:

* da lahko volijo samo nevladne organizacije, ki imajo sedež v enem od območij upravnih enot, navedenih v razpisu volitev,
* da je podana glasovnica neveljavna, če ne vsebuje žiga nevladne organizacije (če ga organizacija uporablja) in podpisa zastopnika nevladne organizacije,
* da je treba glasovati za največ toliko kandidatov znotraj posamezne upravne enote, kot je predvideno število predstavnikov NVO v razvojnem svetu regije znotraj posamezne upravne enote, sicer je glasovnica neveljavna.

**10. člen**

**(potek glasovanja)**

(1) Za kandidate lahko voli vsaka nevladna organizacija, ki ima sedež v enem od območij upravnih enot iz razpisa volitev.

(2) Koordinator zbira glasovnice po navadni pošti, po elektronski pošti ali osebno v skladu s pogoji, navedenimi v razpisu volitev.

(3) Glasuje se tako, da se na glasovnici jasno označi največ toliko kandidatov, kot je predvideno število predstavnikov NVO v posamezni upravni enoti.

(4) Po poteku roka za glasovanje komisija v roku največ treh delovnih dni pregleda prejete glasovnice. Glasovnice, ki so jih oddale osebe, ki nimajo pravice glasovanja, ali iz katerih ni razvidna jasna volja o glasovanju, ali na kateri ni zadostnega števila glasov, ali so kako drugače nepopolne, se zavrže.

(5) Glede na število prejetih glasov so za predstavnike NVO izvoljeni tisti kandidati, ki prejmejo največje število glasov znotraj svoje upravne enote do zapolnitve razpisanih mest.

(6) Če prejmeta dva ali več kandidatov enako število glasov, ki še zadošča za izvolitev za predstavnika NVO, se predstavnika določi z žrebom.

(7) O izvoljenih kandidatih izda vodja postopka sklep o imenovanju, s čimer se postopek izbora zaključi.

**11. člen**

**(objava rezultatov in obveščanje)**

(1) Vodja postopka ob izdaji sklepa o imenovanju predstavnikov NVO tega objavi na spletni strani koordinatorja in ga pošlje vsem nevladnim organizacijam, ki so predlagale kandidate, in vsem nevladnim organizacijam, ki so glasovale.

(2) Koordinator o rezultatih izbora predstavnikov preko portala www.nevladnik.info in elektronskih novic obvesti tudi ostale nevladne organizacije.

(3) Vodja postopka posreduje sklep o imenovanju v največ sedmih dneh od izdaje regionalni razvojni agenciji Razvojni center Novo mesto, d. o. o.

**12. člen**

**(nadomestni predstavnik)**

Če izbrani kandidat za predstavnika NVO odstopi od tega položaja oziroma preneha biti predstavnik NVO iz kakšnega drugega razloga, ga nadomesti naslednji kandidat, ki bi bil izbran za predstavnika NVO.

**13. člen**

**(veljavnost poslovnika)**

Poslovnik, sprejet na korespondenčni seji nevladnih organizacij, ki je potekala od 9. 5. do 17. 5. 2012, je bil na podlagi Poslovnika postopka izbora predstavnikov nevladnih organizacij Centra za informiranje, sodelovanje in razvoj nevladnih organizacij – CNVOS dopolnjen na seji izvršnega odbora Društva za razvijanje prostovoljnega dela Novo mesto, dne 17. 9. 2020, ter začne veljati naslednji dan po objavi na spletni strani koordinatorja. S tem dnem preneha veljati poslovnik, sprejet maja 2012.

Novo mesto, september 2020